A BIZOTTSÁG 2244/2002/EK RENDELETE
(2002. december 16.)
a borkősav borászati termékekben történő felhasználása tekintetében az 1622/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2585/2001/EK rendelettel[1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre[2] és különösen annak 46. cikkére,
mivel:
(1) Az 1493/1999/EK rendelet IV. melléklete engedélyezi borkősav hozzáadását az érintett borászati termékekhez.
(2) A legutóbb a 2066/2001/EK rendelettel[3] módosított, a borpiac közös szervezéséről szóló 1493/1999/EK tanácsi rendelet[4] végrehajtása részletes szabályainak megállapításáról, valamint a borászati eljárások és kezelések közösségi kódexének létrehozásáról szóló, 2000. július 24-i 1622/2000/EK bizottsági rendelet különösen az 1493/1999/EK rendelet által engedélyezett egyes anyagok használata tekintetében határértékeket és követelményeket állapít meg.
(3) A szőlő és a bor természetes alkotórészeiként az L-borkősavként is ismert borkősav és annak sói az egyedüli olyan anyagok, amelyeket a borászati termékek savnövelése és savcsökkentése céljából engedélyeznek.
(4) A Nemzetközi Szőlészeti és Borászati Hivatal 2000. júniusában határozatot fogadott el, frissítve ezzel a Nemzetközi Borászati Kódexben szereplő, a borkészítésben felhasználható L-borkősav jellemzőit és tisztasági előírásait megállapító azon monográfiát, amely szerint a borkősav "egy, a szőlőből kivont természetes sav". Ezek a tisztasági követelmények teljesebbek, de mindazonáltal megfelelnek a legutóbb a 2002/82/EK irányelvvel[5] módosított, a színezékeken és édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló, 1996. december 2-i 96/77/EK bizottsági irányelvben[6] megállapított követelményeknek.
(5) A kiváló minőség biztosítása, különösen a bor eredetiségének és természetes jellegének - a helyes borászati gyakorlattal összhangban történő - megőrzése érdekében az 1622/2000/EK rendeletbe be kell építeni azt a követelményt, miszerint a borkészítéshez felhasználható borkősavnak mezőgazdasági eredetűnek kell lennie, figyelembe véve a Nemzetközi Szőlészeti és Borászati Hivatal Nemzetközi Borászati Kódexében foglalt előírásokat.
(6) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1622/2000/EK rendelet 8. cikke a következő bekezdéssel egészül ki:
"Az L-borkősavként is ismert borkősavnak - amelynek felhasználását az 1493/1999/EK rendelet IV. melléklete (1) pontjának l) és m) alpontja és IV. melléklete (3) pontjának k) és l) alpontja írja elő - mezőgazdasági eredetűnek és kifejezetten borászati termékekből kivontnak kell lennie. Továbbá meg kell felelnie a 96/77/EK bizottsági irányelvben* megállapított tisztasági követelményeknek is.
* HL L 339., 1996.12.30., 1. o."
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 16-án.